DA Den Europæiske Unions Tidende C 252/12

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 252/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»FAGIOLO CUNEO«

EF-Nr.: IT-PGI-0005-0755-18.05.2009

BGB ( X ) BOB ( )

1. Betegnelse:

»Fagiolo Cuneo«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Den beskyttede geografiske betegnelse »Fagiolo Cuneo« omfatter voksbønner til bælgning og den tørrede bønne heraf, som fås fra økotyperne Bianco di Bagnasco og Vedetta og sorterne Billò, Corona, Stregonta, Bingo, Rossano, Barbarossa, Solista og Millenium af de klatrende bønnearter Phaseolus vulgaris L. og Phaseolus coccineus.

a) Voksbønnen til bælgning skal: — være af økotypen Vedetta eller sorterne Stregonta, Bingo, Rossano, Solista og Millenium og Barbarossa — have en længde på 15-28 mm ved voksbønnen af økotypen Vedetta og sorterne Stregonta, Bingo, Rossano, Solista og Millenium og ved sorten Barbarossa have en længde på 12-22 mm — være kraftig rødstribet. Selve frøet inden i voksbønnen skal: — have rosarøde til røde striber på cremefarvet bund — have en diameter på den korte led på mindst 9 mm og en diameter på den lange led på mindst 15 mm — være fri for skadedyrs- eller sygdomsangreb, og højst 1 % af produktet må udvise synlige forandringer.

b) Den tørrede bønne skal: — tilhøre økotypen Bianco di Bagnasco eller sorterne Billò og Corona — have et vandindhold i frøet på højst 15 % — have en mindste diameter i tværsnit og længdesnit på mindst 9 mm og 14 mm ved Billò, 13 mm og 20 mm ved Corona og 8 mm og 14 mm ved Bianco di Bagnasco — ved frø af sorten Billò have brunviolette aftegninger på cremefarvet baggrund og ved frø af sorterne Corona og Bianco di Bagnasco være hvid — være fri for farve- eller udseendemæssige forandringer, der er ødelæggende for frøets karakteristiske egenskaber, dog tillades at højst 1,5 % af de tørrede bønner har urenheder i form af flækkede, plettede, insektangrebne eller misfarvede bønner. Endvidere må højst 1,5 % af de tørrede bønner afvige fra størrelseskriteriet — have et jernindhold på 80-115 ppm ved sorten Billò og 65-75 ppm ved sorterne Corona og Bianco di Bagnasco — have et proteinindhold på 23-30 % (af tørstoffet).

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Samtlige trin i produktionen fra såning til høstning af »Fagiolo Cuneo« skal finde sted inden for det geografiske område, der er defineret i punkt 4.

3.6. Særlige regler vedrørende udskæring, rivning eller emballering osv.:

Voksbønner til bælgning med den beskyttede geografiske betegnelse »Fagiolo Cuneo« bringes i handelen i emballage af plast, karton eller i forseglede pakninger (bakker, papkasser, små sække og lignende) af materiale, der er godkendt til levnedsmiddelbrug, forsynet med et garantisegl, som ikke kan genbruges, i mængder á 1, 2, 3, 4, 5, 6, 7, 8, 9, 10, 11, 12, 13, 14 og 15 kg.

Tørrede bønnefrø med den beskyttede geografiske betegnelse »Fagiolo Cuneo« bringes i handelen i emballage eller pakninger, der er godkendt til levnedsmiddelbrug, med et garantisegl, der ikke kan genbruges, i mængder á 0,100, 0,200, 0,300, 0,400, 0,500, 0,800, 1, 2, 3, 4, 5, 10, 15 og 25 kg.

3.7. Specifikke mærkningsregler:

Etiketten på pakningen og emballagen skal udover EU-logoet og de oplysninger, som kræves i henhold til gældende lovgivning, indeholde benævnelsen »IGP Fagiolo Cuneo« med tydelige og læselige bogstaver sammen med det nedenfor beskrevne logo.

Logoet har en cirkelrund form, hvor bjergkæden De Maritime Alper er afbildet i baggrunden, og i forgrunden er en tegning af en cremefarvet bønne med røde aflange aftegninger. Alle logoets farver er frembragt ved hjælp af firefarvetrykteknikken med forskellige farvenuancer.

Ordene »Fagiolo Cuneo I.G.P.« er fremtrædende i logoet, og langs cirklens indre kant står »Indicazione Geografica Protetta«.

4. Præcis afgrænsning af det geografiske område:

Produktionsområdet for bønner med den beskyttede geografiske betegnelse »Fagiolo Cuneo« omfatter 183 kommuner i provinsen Cuneo. Området, der udelukkende udgøres af foralper, ligger i topografisk henseende 200-800 meter over havets overflade omgivet af De Maritime Alper.

5. Tilknytning til det geografiske område:

5.1. Det geografiske områdes egenart:

Produktionsområdet er det eneste område i Italien og i Europa, hvor klatrebønnen dyrkes på så stort et areal (ca. 4 000 ha).

Det er takket være gunstige klima- og jordbundsforhold for dyrkningen og sociale og økonomiske faktorer, som i over 100 år har været afgørende for den omfattende dyrkning af »Fagiolo Cuneo«.

I disse omgivelser, der er karakteriseret ved et køligt klima, et stort antal solskinsdage, en let vind, fravær af hede og dis om sommeren og forskelle i dag- og nattemperaturer, dyrkes meget store områder med »Fagiolo Cuneo« og resulterer i bønner af meget høj kvalitet. Temperaturændringerne i løbet af dagen og den høje lysintensitet i området er med til at give bønnerne mere farve og konsistens. Desuden forsinker de lave temperaturer ved slutningen af vinteren tydeligt såningen og blomstringen, hvilket forlænger modnings- og markedsføringsperioden i forhold til andre produktionsområder i Italien.

5.2. Produktets egenart:

I forhold til andre bønner har »Fagiolo Cuneo« særlige egenskaber. Den tørrede bønne og voksbønnen har en fremragende konsistens. Jern- og proteinindholdet i den tørrede bønne er højt: 80 og 105 ppm ved Billò, 65 og 75 ppm ved sorterne Corona og Bianco di Bagnasco og 23-30 % protein (af tørstoffet) ved alle sorter.

Voksbønnen er derimod kendetegnet ved udtalt farvebelægning af såvel bælgen som frøene heri.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ansøgningen om anerkendelse af »Fagiolo Cuneo« som beskyttet geografisk betegnelse begrundes med, at det er et meget skattet produkt, som nyder stor anseelse. Det bekræftes af den omfangsrige litteratur, som dokumenterer bønneplantens berømmelse.

Markedsberetninger fundet i kommunen Centallo viser, at bønnen var genstand for handel i allerede 1823. I en forordning udstedt af Cuneos kommunalråd i 1894 om anvendelse af offentlig jord kan man udlede, at der fandtes et særligt marked for disse bønner, som på grund af deres særlige egenskaber, ifølge handelsberetninger fra 1901, allerede dengang opnåede højere priser end almindelige bønner.

I de sidste 50 år har produktionen af både friske og tørrede bønner til konsum til stadighed oplevet en gunstig udvikling på grund af den gode produktion, både i henseende til kvalitet og kvantitet, af de genotyper, som anvendes i området. Alt dette viser betydningen af de gunstige klima- og jordbundsforhold i Cuneo-området, der besidder alle de ideelle egenskaber, der skal til for at frembringe et produkt, der adskiller sig fra de øvrige. »Fagiolo Cuneo« adskiller sig dels ved bælgens farve og frøet indeni, som beror på temperaturændringerne i løbet af dagen og områdets lysintensitet, som fremmer anthocyaninsyntesen, dels det tørrede frøs organoleptiske egenskaber. I lyset af stigende udbytte og produktion er producenterne i højere grad gået over til at afsætte deres bønner på dertil indrettede markeder.

Dyrkningen af »Fagiolo Cuneo« blev før i tiden og bliver stadig i stort omfang fremmet af disse vigtige produktionsmarkeder, som findes i Caraglio (CN), Boves (CN), Centallo (CN) og Castelletto Stura (CN), Valgrana (CN) og Roccavione (CN). Nogle af disse påbegyndte deres aktiviteter i årene 1960-1970, som det fremgår af kommunale arkiver. Båndet mellem lokalbefolkningen og »Fagiolo Cuneo« kom også til udtryk ved en særlig begivenhed: under karnevallet i Cuneo i 1982 var kommunen Castelletto Sturas vogn i optoget helt og holdent tilegnet Fagiolo Cuneo-bønnen.

Også den menneskelige faktor med sin dybe forankring i området spiller en vigtig rolle. Et eksempel herpå er den traditionelle dyrkningsmetode af Fagiolo Cuneo-bønnen, som overleveres fra far til søn. Da det handler om en klatrebønne, er det en afgrøde, der kræver megen arbejdskraft, og dyrkningen af produktionsarealet er fortrinsvis familiedrevet. Denne tradition har dermed altid bevaret menneskets tilknytning til afgrøden. Et andet eksempel herpå er de såkaldte »familiesammenkomster«, hvor familiemedlemmer, slægtninge og venner møder op for at hjælpe jordbrugeren med at løsne de opbundne ranker af »Fagiolo Cuneo«, inden de tørrede bønner høstes, foretage såningen og opsætte stængerne. Det gøres ved hjælp af en særlig teknik, som udelukkende anvendes i Cuneo-området, og som producenterne tillægger særlig værdi, dvs. traditionen med at binde fire stænger sammen i toppen, så de danner et »indianertelt«. Denne teknik har til formål at afstive stængerne og gøre dem mere modstandsdygtige over for ugunstige vejrforhold og vægten af planterne.

Den italienske radio- og tv-station RAI viste i udsendelsen »Occhio alla spesa« den 15. oktober 2003 en lang reportage om Fagiolo Cuneo-bønnens særlige organoleptiske og ernæringsmæssige egenskaber.

Henvisning til offentliggørelsen af varespecifikationen:

De italienske myndigheder har indledt den nationale indsigelsesprocedure med offentliggørelse af forslaget om anerkendelse af den beskyttede geografiske betegnelse »Fagiolo Cuneo« i den italienske stats tidende (Gazzetta Ufficiale) nr. 52 af 4. marts 2009.

Den konsoliderede udgave af varespecifikationen kan ses

— på webstedet: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.